Cauza C‑128/13
Cruz & Companhia Lda
împotriva
Instituto de Financiamento da Agricultura e Pescas IP (IFAP)
și
Caixa Central – Caixa Central de Crédito Agrícola Mútuo CRL
(cerere de decizie preliminară formulată de Tribunal da Relação de Lisboa)
„Trimitere preliminară – Agricultură – Regulamentul (CEE) nr. 3665/87 – Articolul 4 alineatul (1) și articolul 13 – Regulamentul (CEE) nr. 2220/85 – Articolul 19 alineatul (1) litera (a) – Restituiri la export – Avans din restituire – Condiții de eliberare a garanției constituite pentru a asigura rambursarea avansului”
Sumar – Hotărârea Curții (Camera a cincea) din 11 decembrie 2014
1.        Agricultură – Organizarea comună a piețelor – Restituiri la export – Condiții de acordare – Produse sănătoase, de încredere și comercializabile – Obligație de control de către statele membre – Conținut
[Regulamentul nr. 822/87 al Consiliului, art. 87; Regulamentul nr. 3665/87 al Comisiei, astfel cum a fost modificat prin Regulamentul nr. 1829/94, art. 13, și Regulamentul nr. 2238/93 al Comisiei)
2.        Agricultură – Organizarea comună a piețelor – Restituiri la export – Plată anticipată – Eliberarea garanției constituite pentru a asigura rambursarea avansului – Condiții
[Regulamentul nr. 2220/85 al Comisiei, astfel cum a fost modificat prin Regulamentul nr. 3403/93, art. 19, alin. (1) lit. (a), și Regulamentul nr. 3665/87 al Comisiei, astfel cum a fost modificat prin Regulamentul nr. 1829/94, art. 13]
1.        În materie de restituiri la export, condiția privind trăsătura produsului exportat de a fi calitativ sănătos și de a prezenta o calitate adecvată pentru comercializare, prevăzută la articolul 13 din Regulamentul nr. 3665/87 de stabilire a normelor comune de aplicare a sistemului de restituiri la export pentru produsele agricole, astfel cum a fost modificat prin Regulamentul nr. 1829/94, este o condiție materială cerută pentru acordarea restituirilor. În această privință, din articolul 13 menționat rezultă că statele membre sunt obligate să verifice că produsele exportate către țările terțe sunt calitativ sănătoase și prezintă o calitate adecvată pentru comercializare.
Cu toate acestea, în cazul în care exportatorul nu a îndeplinit obligația de a ține registre în conformitate cu Regulamentul nr. 822/87 privind organizarea comună a pieței vitivinicole și cu Regulamentul nr. 2238/93 privind documentele care însoțesc transporturile de produse vitivinicole și registrele obligatorii în sectorul vitivinicol, aspect care trebuie stabilit de instanța națională, statele membre sunt private de posibilitatea de a controla dacă produsele exportate către țările terțe sunt calitativ sănătoase și prezintă o calitate adecvată pentru comercializare în temeiul articolului 13 din Regulamentul nr. 3665/87 și, în consecință, de a asigura respectarea condițiilor legate de sistemul de plată în avans a restituirii la export.
(a se vedea punctele 35, 36 și 40)
2.        Articolul 19 alineatul (1) litera (a) din Regulamentul nr. 2220/85 de stabilire a normelor comune de aplicare a regimului de garanții pentru produsele agricole, astfel cum a fost modificat prin Regulamentul nr. 3403/93, trebuie interpretat în sensul că garanția furnizată de un exportator pentru a asigura rambursarea avansului perceput din restituirea la export nu trebuie considerată ca fiind stinsă, chiar dacă s‑a stabilit că exportatorul a prezentat documentele privind acceptarea declarației de export, dovada că produsele au părăsit teritoriul vamal al Uniunii Europene cel târziu în termen de 60 de zile de la această acceptare, precum și dovada privind vămuirea acestor produse în țara terță importatoare, în cazul în care nu sunt îndeplinite celelalte condiții pentru acordarea restituirii, în special condiția ca produsele exportate să fie calitativ sănătoase și să prezinte o calitate adecvată pentru comercializare, prevăzută la articolul 13 din Regulamentul nr. 3665/87 de stabilire a normelor comune de aplicare a sistemului de restituiri la export pentru produsele agricole, astfel cum a fost modificat prin Regulamentul nr. 1829/94.
(a se vedea punctul 42 și dispozitivul)